text: Privatskole runder elev nummer 1000
  09 august 2015 kl. 14.26
  Kolding Realskole siger på fredag for første gang nogensinde goddag til flere end 1000 elever.
  Kolding Realskole blev grundlagt for mere end 125 år siden, og aldrig har skolen haft så mange elever som i det kommende skoleår.
  Mere end 1000 børn begynder i skolen i Vesterbrogade i Kolding i den kommende uge.
  Den nyansatte skoleleder, Dorte Svane Peschardt, fortæller, at der sidste skoleår var 960 elever på skolen.
  - Vi har sagt nej til en del elever, fordi vi simpelthen ikke har mere plads i de nuværende lokaler, siger hun til TV SYD og tilføjer:
  - Vi har sat en pavillon op i skolegården, så vi køber os lidt tid til at beslutte, om vi skal blive og udbygge eller flytte til et andet sted i byen.
  Dorte Svane Peschardt er første skoleleder i skolens historie, der er fundet uden for familien Christensen-Dalsgaard, som i sin tid grundlagde skolen.
  Kolding Realskole har tre-fire spor i 0.-6. klasse, syv-otte spor i 7.-9. klasse og to spor i 10. klasse.
  